【明報專訊】首階段即棄膠餐具管制措施今個月22號實施,禁止餐廳向堂食顧客提供膠飲管、刀叉等9類即棄膠餐具。民建聯噚日喺facebook幫政府宣傳,搵咗黨內兩個立法會議員顏汶羽同陳永光,再加埋沙田區議員董健莉同楊英瀚一齊拍片。
顏汶羽、董健莉同楊英瀚喺片入面扮茶餐廳顧客,想要膠餐盒打包食物,陳永光就以「老闆」身分登場,淨係畀咗膠盒,但就無畀膠餐具。顏汶羽隨即解釋,話即棄膠餐具管制即將實施,到時發泡膠做嘅餐具都唔可以再提供,仲提醒同枱嘅楊英瀚手中嘅膠牙籤都無得提供。顏又話「走塑」係為咗下一代,亦係香港環保史上一個里程碑,希望市民一齊支持「走塑」。
帖文有畀埋管制計劃專題網站「截塑」嘅連結,網站入面有計劃嘅相關資訊,例如邊啲產品會被禁,同埋膠餐具替代品嘅資訊等。